Denver & Rio Grande Railway ønsket derfor å forlenge linjen sin vestover til Salt Lake City, men hadde ikke konsesjon i delstaten Utah. I 1881 stiftet William Jackson Palmer Denver & Rio Grande Western Railway for å bygge og drive jernbanelinjen fra delstatsgrensen mellom Colorado og Utah til Salt Lake City og Ogden i Utah. Linjen ble bygd smalsporet, og omfattet også noen mindre jernbaneselskaper som ble oppkjøpt. I april 1883 gikk de første togene mellom Denver og Salt Lake City og skapte en forbindelse mellom flere andre jernbaneselskaper som hadde normalsporede linjer. Sporbrudd betød kostbare og tidkrevende omlastinger, og D&RG besluttet å konvertere sin hovedlinje mellom Denver og Salt Lake City til normalspor.